Document ID: /roh_data/filtered/fineweb-2-filterrobots_roh.jsonl.gz/60810

Il stil dal nov Hotel Maistra 160 è autalpin e porta la scrittira da l’architect renumnà Gion A. Caminada. Il nov bajetg ch’è vegnì construì entaifer bun trais onns, sa chatta sin l’areal da l’anteriur Hotel Posta a Puntraschigna.
Hotel da «4 stailas superior»
Possessurs, iniziants ed era patruns da construcziun dal nov hotel a Puntraschigna èn Bettina e Richard Plattner. En tut han els investì radund 35 milliuns francs en il project.
Il nov hotel a Puntraschigna porscha 36 chombras ed 11 «lodges», scumpartì sin set auzadas. Sper ina partiziun da wellness, datti era vinavant in club d’inscunter per giuvenils. Quai al medem lieu sco avant en l’Hotel Posta.
Chasa da persunal
Al medem mument sco la construcziun da l’Hotel Maistra 160, vegn realisà er in’atgna chasa per il persunal per radund 10 milliuns francs. La Chesa Curtinella consista da 19 unitads cun studios ed abitaziuns. Uschia vul il pèr Bettina e Richard Plattner era porscher las idealas circumstanzas per recrutar bun persunal.
La chasa da persunal na vegn mai a render. Dentant è quai er ina gronda rendita sch’ins riva da tegnair preziusas collavuraturas e collavuraturs cun porscher ina buna pussaivladad per abitar.
La colliaziun da tradiziun cun design ed innovaziun vulan ils investiders era suttastritgar tras ina collavuraziun cun la Tessanda en Val Müstair.